ราคาทองปิดลบ หลังเฟดเผยผลการประชุม
สัญญาทองคำตลาดนิวยอร์กปิดลบเมื่อคืนนี้ (28 ม.ค.) หลังธนาคารกลางสหรัฐ (FED) มีมติคงอัตราดอกเบี้ยในการประชุมครั้งล่าสุดซึ่งเสร็จสิ้นเมื่อวันพุธตามเวลาสหรัฐ และส่งสัญญาณว่า เฟดไม่ได้ตัดความเป็นไปได้ในการปรับขึ้นอัตราดอกเบี้ยระยะสั้นในเดือนมี.ค.
29 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 20 เซนต์ ปิด (28 ม.ค.) ที่ 1,116.10 ดอลลาร์/ออนซ์, สัญญาโลหะเงินส่งมอบเดือนมี.ค.ลดลง 22.7 เซนต์ หรือ 1.57% ปิดที่ 14.232 ดอลลาร์/ออนซ์, สัญญาพลาตินัมส่งมอบเดือนเม.ย.ร่วงลง 14.2 ดอลลาร์ หรือ 1.61% ปิดที่ 867.90 ดอลลาร์/ออนซ์ และสัญญาพัลลาเดียมส่งมอบเดือนมี.ค.ลดลง 10.25 ดอลลาร์ หรือ 2% ปิดที่ 492 ดอลลาร์/ออนซ์
สัญญาทองคำปิดอ่อนแรงลง หลังจากคณะกรรมการกำหนดนโยบายการเงินของเฟด (FOMC) มีมติคงอัตราดอกเบี้ยระยะสั้นให้อยู่ในช่วง 0.25-0.50% ขณะเดียวกัน เฟดไม่ได้ตัดความเป็นไปได้ในการปรับขึ้นอัตราดอกเบี้ยระยะสั้นในเดือนมี.ค. นอกจากนี้ เฟดยังได้แสดงความกังวลครั้งใหม่เกี่ยวกับภาวะผันผวนในตลาดการเงิน และการชะลอตัวของเศรษฐกิจในต่างประเทศ ซึ่งสถานการณ์ดังกล่าวอาจจะเป็นปัจจัยเสี่ยงต่อเศรษฐกิจสหรัฐ
อย่างไรก็ตาม สัญญาทองคำขยับลงเพียงเล็กน้อยหลังจากสหรัฐเปิดเผยข้อมูลเศรษฐกิจที่อ่อนแอ ซึ่งส่งผลให้นักลงทุนจำนวนหนึ่งต้องการหลีกเลี่ยงความเสี่ยงด้วยการเข้าซื้อสัญญาทองคำซึ่งเป็นสินทรัพย์ที่ปลอดภัย โดยกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป ดิ่งลง 5.1% ในเดือนธ.ค. เมื่อเทียบรายเดือน ซึ่งบ่งชี้ว่าภาคการผลิตของสหรัฐกำลังได้รับผลกระทบจากภาวะชะลอตัวของเศรษฐกิจโลก